b'\n_START_ARTICLE_\nErik Magnusson af S\xc3\xb6dermanland\n_START_PARAGRAPH_\nErik Magnusson, hertug af S\xc3\xb6dermanland 1303, blev f\xc3\xb8dt ca. 1282 og d\xc3\xb8de i fangeskab p\xc3\xa5 Nyk\xc3\xb6pingshus den 16. februar 1318, begravet i Storkyrkan i Stockholm. Erik var s\xc3\xb8n af kong Magnus Ladul\xc3\xa5s og Helvig af Holstein.\n_START_SECTION_\n\xc3\x86rgerrig\n_START_PARAGRAPH_\nErik blev tidligt mere popul\xc3\xa6r end broderen Birger, som arvede den svenske krone. I sin modstand mod sin bror, kongen, fik han st\xc3\xb8tte af sin anden bror, Valdemar Magnusson. Erik er kaldt b\xc3\xa5de dygtigere og mere intelligent end sin bror, kong Birger. Han var ogs\xc3\xa5 modig og \xc3\xa6rgerrig, og hans sociale egenskaber skaffede ham mange tilh\xc3\xa6ngere.\n_START_SECTION_\nGift med Ingebj\xc3\xb8rg af Norge\n_START_PARAGRAPH_\nSom ung blev Erik forlovet med Ingebj\xc3\xb8rg H\xc3\xa5konsdatter af Norge. Da han kr\xc3\xa6vede bryllup i 1308, v\xc3\xa6rgede kong H\xc3\xa5kon 5. Magnusson af Norge sig mod at bortgive sin datter, da Norge var allieret med Sverige i henhold til tidligere aftaler, og Erik var en udfordrer til den svenske trone._NEWLINE_Erik gjorde nu en pilgrimsf\xc3\xa6rd til Wien og oph\xc3\xa6vede sin forlovelse med Sofia af Mecklenburg-Werle (d\xc3\xb8d 1339) en s\xc3\xb8sterdatter til kong Erik Menved af Danmark. Derefter optog han sin tidligere forlovelse med norske Ingebj\xc3\xb8rg, som var et godt dynastisk valg, da hun var den norske konges eneste barn. Erik fik det som han ville. I 1312 blev han gift med Ingebj\xc3\xb8rg H\xc3\xa5konsdatter i Oslo. Nogle \xc3\xa5r senere d\xc3\xb8de hendes far.\n_START_SECTION_\nOpposition til den svenske krone\n_START_PARAGRAPH_\nKong Birger frygtede med rette sine br\xc3\xb8dre og deres planer. Han tvang dem til at signere et dokument i 1304 for at g\xc3\xb8re dem mindre farlige. Br\xc3\xb8drene flygtede til Norge, men i 1305 blev de igen forsonet med kongen og fik deres hertugtitler tilbage._NEWLINE_Erik havde ogs\xc3\xa5 landomr\xc3\xa5det B\xc3\xa5huslen og Konghelle i bunden af Oslofjorden, som han havde f\xc3\xa5et af den norske konge under sit ophold, og det nordlige Halland havde han f\xc3\xa5et af den danske konge Erik Menved. Erik planlagde at v\xc3\xa6lte Birgers marsk Torgils Knutsson, som stod i vejen for hans egne planer. Da pr\xc3\xa6steskabet var i opposition til marsken, gav de deres st\xc3\xb8tte til Erik og pressede den svage Birger til at henrette Torgils Knutsson i 1306. Ikke mere end et halvt \xc3\xa5r senere, i september 1306, sad Birger selv i f\xc3\xa6ngsel, indesp\xc3\xa6rret af sine to br\xc3\xb8dre som derefter tog kontrollen over Sverige._NEWLINE_Birgers svoger, Erik Menved, kom med en h\xc3\xa6r for at st\xc3\xb8tte Birger. Kong H\xc3\xa5kon af Norge var derimod blevet knyttet til de yngre br\xc3\xb8dre; Erik specielt. I 1308 blev Erik og Valdemar tvunget af den danske konge til at l\xc3\xb8slade Birger, men p\xc3\xa5 ydmygende betingelser. Da Birger var fri s\xc3\xb8gte han st\xc3\xb8tte i Danmark, og striden begyndte p\xc3\xa5 ny. Da Erik indgik en fredsaftale med Danmark, som blev holdt skjult for kong H\xc3\xa5kon, mistede Erik den norske konges tillid. Kong H\xc3\xa5kon kr\xc3\xa6vede Kongshella tilbage, men Erik n\xc3\xa6gtede.\n_START_SECTION_\nKrig med Norge\n_START_PARAGRAPH_\nDet f\xc3\xb8rte i 1309 til krig mellem Norge og Erik Magnusson , og Danmark stillede sig p\xc3\xa5 Norges side. Ved hj\xc3\xa6lp af sine strategiske evner lykkedes det Erik at ride stormen af og besejre nordm\xc3\xa6ndene og derefter danskerne, som kom s\xc3\xa5 langt som til Nyk\xc3\xb6ping i 1309. Erik angreb Norge og generobrede B\xc3\xa5huslen og Kongshella. Striden endte med en fredsaftale i Helsingborg, hvorved Sverige blev delt mellem Birger og hans to br\xc3\xb8dre, hertugene Erik og Valdemar. Erik fik V\xc3\xa4sterg\xc3\xb6tland, Dalsland, V\xc3\xa4rmland og Kalmar og det nordlige Halland som len under Danmark, og han lovede at overlade Kongshella til Norge igen._NEWLINE_Til trods for at Erik aldrig tilbageleverede Kongshella til Norge og br\xc3\xb8d alle sine l\xc3\xb8fter til den norske konge, lykkedes det ham alligevel at f\xc3\xa5 hans godkendelse til \xc3\xa6gteskab. Forklaringen m\xc3\xa5 v\xc3\xa6re, at kong H\xc3\xa5kon var blevet en gammel mand, som s\xc3\xa5 at det han havde k\xc3\xa6mpet for bare gled fra ham. I 1312 giftede Erik sig med den 11 \xc3\xa5r gamle Ingebj\xc3\xb8rg H\xc3\xa5konsdatter i Oslo, og i 1316 f\xc3\xb8dte hun ham en s\xc3\xb8n, Magnus, og i 1317 en datter.\n_START_SECTION_\nFanget\n_START_PARAGRAPH_\nErik havde n\xc3\xa6sten n\xc3\xa5et alle sine m\xc3\xa5l: han beherskede landomr\xc3\xa5der af dele af de tre nordiske konged\xc3\xb8mmer centreret ved kysten af Skagerrak og med Varberg som s\xc3\xa6de; han havde en s\xc3\xb8n som var arving til konged\xc3\xb8mmet Norge, og han var selv de facto hersker af Sverige._NEWLINE_Den ambisi\xc3\xb8se Erik blev stoppet af list, da hans bror Birger de jure hersker af Sverige narrede ham til et g\xc3\xa6stebud i Nyk\xc3\xb6ping. Der fik Birger Erik og Valdemar arresteret og kastet i f\xc3\xa6ngsel natten mellem 10. og 11. december 1317. Ingen ved, hvad der egentlig skete med de to br\xc3\xb8dre: de forsvinder fra historien. Enten blev de sultet til d\xc3\xb8de eller henrettet i februar 1318.\n_START_SECTION_\nEfterm\xc3\xa6le\n_START_PARAGRAPH_\nHele Norden var opr\xc3\xb8rt over br\xc3\xb8drenes d\xc3\xb8d, som fik mange til at glemme deres ugerninger og kun huske deres kvaliteter. Men Eriks ambitioner havde skabt store problemer for Sverige. Borgerkrigen i Sverige mellem br\xc3\xb8drene var et af Sveriges m\xc3\xb8rke kapitler. Mange mennesker fra Norge, Sverige og Danmark d\xc3\xb8de p\xc3\xa5 grund af deres ambitioner. Eriks liv blev positivt skildret i propagandaskriftet Erikskr\xc3\xb8niken skrevet af hans tilh\xc3\xa6ngere.'